Kristian Øystein Lande

Kristian Øystein Lande (født 25. juli 1927 på Norheim i Karmøy kommune, død 17. november 2017 på Karmøy) var en norsk bonde, veterinær og politiker. Han var ansett for å være en pioner innen norsk veterinærmedisin for smådyr, og ble landskjent for å bygge Norges første privatfinansierte veterinærklinikk / dyrehospital i 1970, dedikert for smådyrpraksis. Han var samfunnsengasjert og aktiv i politikken, var kommunestyremedlem i Karmøy kommune i fire perioder. Han var leder for Karmøy Senterparti i flere perioder
og var formann i Rogaland Veterinærforening. Han var en offentlig godt kjent person og ble på folkemunne kjent på Haugalandet som "Landen".

Bakgrunn og ungdomstid
Lande vokste opp på Norheim i Karmøy kommune, hvor hans far drev gardsbruk. Fra 1944 til 1948 bodde han på Voss hvor han gikk på Voss landsgymnas. Han tjenestegjorde i Brigade 491 i Tysklandsbrigaden, som stabskorporal i bataljonen som fra september 1948 til september 1949 var stasjonert i militærleiren Husum i Nord Tyskland i Kreis Nordfriesland.

Tiden i brigaden gjorde sterkt inntrykk på han, som han beskrev i et intervju "Vi var stasjonert i Husum, og dro ofte til Hamburg. Byen var totalt utbombet, vi så bare lysene som kom fra bunnen av ruinene, og alle menneskene som lette etter mat.". Inntrykkene formet hans politiske syn for ettertiden. Han mottok Tysklandsbrigadens veteranmedalje og Forsvarets medalje for internasjonale operasjoner for sin deltakelse.

Utdannelse

Lande studerte til agronom ved Vinterlandbruksskolen i Oslo i 1949–1950. Skolen holdt da til i St. Olavs gate 35.

Høsten 1951 begynte han som student ved Norges Veterinærhøgskole (NVH) i Oslo, og var ferdig utdannet veterinær sommeren 1956.

Lande var leder for Studentutvalget ved Norges Veterinæhøgskole i studietiden. I november 1954 ledet han en streik på høgskolen da landbruksdepartementet brått besluttet å utvide studentopptaket med fem studenter to måneder etter oppstart. Bakgrunnen var at én enkelt student hadde bedt departementet om plass siden han ville kommet inn året før hvis han hadde søkt da, og nå ønsket å unngå studier i Tyskland. Streiken nådde riksnyhetene på NRK radio.

Han gikk på offiserskurs ved Starum leir høsten 1957 og fikk graden løytnant i Hæren.

Yrkeskarriere

I 1957 arbeidet Lande ni måneder på Smøla i vikariat som distriktsveterinær. I januar 1958 åpnet han egen praksis på Haugalandet. I 1961 var vet. Lande en av de aller første i landet som tok i bruk radiotelefoni i veterinærpraksisen. Dette var såpass ny teknologi i samtiden at avisen brukte "Nymotens Hekseri" som overskrift i artikkelen om Lande og kollegaen.

Lande var blant de første som fikk oppført en Moelven løe på Haugalandet.

I 1972 ble nordre del av Rogaland fylke det andre stedet i Norge utenfor Oslo som fikk en egen ambulansetjeneste for dyr. Bakgrunnen for opprettelsen var at Lande ga klarsignal til foreningen Dyrenes Beskyttelse om at han kunne motta dyr på hospitalet. Tjenesten ble driftet av Falken redningskorps, og finansiert av det som nå heter Dyrebeskyttelsen Norge

I 1973 kjøpte Lande inn et Cap-Chur bedøvelsesgevær, og han stilte det til disposisjon for veterinærer i Rogaland og Agder. Dette var den andre regionen i Norge som fikk slik mulighet på den tiden.

Lande var blant initiativtakerne bak opprettelsen av Smådyrpraktiserende Veterinærers Forening (SVF) i 1975 og satt i det første styret, som da bestod av tre styremedlemmer.

Det vakte oppsikt da Lande i 1987 avdekket sykehustabbe på en pasient som hadde gjennomgått en lårhalsbrudd-operasjon.

Lande var aktiv i politikken og i næringslivet på Haugalandet gjennom yrkeskarrieren og hadde mange verv i politikk og næringsliv. Han ledet Karmøy Senterparti og var del av Karmøy Kommunestyre i flere perioder. På Haugalandet ble han etterhvert kjent på folkemunne som "Landen".

Han ble valgt til æresmedlem i Smådyrpraktiserende veterinærers forening på Årsmøtet 26. mars 1996, og i Dyrebeskyttelsen i Haugesund 13. mars 1997.

På 60 tallet var han også leder for Round Table i Haugesund.

Klinikken

Det vakte oppsikt da Lande bygget Norges første private veterinærklinikk utenfor Veterinærhøgskolen i Oslo. Lande tegnet klinikken selv basert på inspirasjon etter besøk av klinikker i Sverige, Danmark og England. Bygget var på 200 kvadratmeter og inneholdt alle nødvendige fasiliteter og utstyr som var nødvendig for en effektiv arbeidsdag.

Åpningen fant sted 5. november 1970. Blant gjestene var blant annet fylkesveterinær Gustav Nærland, president i den Norske Veterinærforening Olav Gulsrud, Forman i Rogaland bondelag Sverre Kolnes, formann i dyrevernsnemda Ola Eliasen, Ordføreren i Karmøy kommune Kaare Stange.

Lande utvidet klinikken med påbygg i 1976, med økt plass til innlosjering av dyr i pensjon. Det var på den tiden den eneste kennel for oppbevaring av hunder på Haugalandet. Også senere ble klinikken utvidet i flere omganger, blant annet med en operasjonssal for hest i 1988.

Referanser 

Norske veterinærer
Personer fra Karmøy kommune
Artikler opprettet med artikkelveiviseren